text: Eksplosion på savværk i Ribe
  26 marts 2013 kl. 13.40
  Tirsdag eftermiddag blev Dansk Træemballages savværk på Ørstedsvej 71 i Ribe hærget af en røggaseksplosion.
  Eksplosionen skete i ifølge politiet i en tromle, der bruges i produktionen af træpiller.
  Brandværnet i Ribe sendte alt disponibelt mandskab til savværket.
  Det ventes, at efterslukningen tager det meste af natten. Savværket har omfattende rørsystemer, og det skal sikres, at der ikke opstår nye kilder til brand.
  Brandfolkene skal ned gennem taget for at få adgang til anlægget.
  De materielle skader er omfattende, men ingen mennesker er kommet til skade.
  Dansk Træemballage A/S er Danmarks største og førende producent og forhandler af transportemballage fremstillet af træ.
  Virksomheden har produktionsfaciliteter i henholdsvis Ribe, Brande, Flauenskjold, Hvidovre og Haastrup.
  